(מספר פנימי: 548850)

הכנסת התשע-עשרה

**יוזמים: חברי הכנסת** **עמרם מצנע**

**דב חנין**

**ראובן ריבלין**

**עפר שלח**

**איילת שקד**

**זהבה גלאון**

**מירי רגב**

**שלי יחימוביץ'**

**מיכל רוזין**

**חנא סוייד**

**מרב מיכאלי**

**סתיו שפיר**

**אבישי ברוורמן**

**ניצן הורוביץ**

**איתן כבל**

**יפעת קריב**

**חנין זועבי**

**אלעזר שטרן**

**עיסאווי פריג'**

**תמר זנדברג**

**אראל מרגלית**

פ/2391/19

הצעת חוק הגנה על זכויות אמנים במוזיקה, התשע"ד–2014

|  |  |  |
| --- | --- | --- |
| מטרה | 1. | חוק זה נועד להגן על זכויות האמנים בישראל בתחום המוזיקה ולהבטיח את נאותות ההתקשרויות המסחריות עמם, מתוך הכרה בתרומתם המרכזית לפיתוח ולשיפור החיים האמנותיים והתרבותיים במדינת ישראל. |
| הגדרות | 2. | בחוק זה – |
|  |  | "אמן" – יוצר כמשמעותו בחוק זכות יוצרים או מבצע כהגדרתו בחוק זכויות מבצעים ומשדרים, בתחום המוזיקה; |
|  |  | "התקשרות בלעדית עם אמן" –התקשרות עם אמן שבה נאסר עליו להתקשר עם צד שלישי בנוגע לפעילותו האמנותית; |
|  |  | "התקשרות עם אמן" – התקשרות בחוזה בין אמן לבין מפיק, מוציא לאור, אמרגן או מנהל אישי; |
|  |  | "חוזה היקף" – התקשרות עם אמן הכוללת את מלוא ההיבטים של פעילותו האמנותית, ובכלל זה הפקה, הוצאה לאור, אמרגנות וניהול אישי, לפי העניין; |
|  |  | ״חוק זכויות מבצעים ומשדרים״ – חוק זכויות מבצעים ומשדרים, התשמ״ד– 1984[[1]](#footnote-2); |
|  |  | "חוק זכות יוצרים" – חוק זכות יוצרים, התשס"ח–2007[[2]](#footnote-3). |
| התקשרות לשירות אישי | 3. | (א) חזקה כי התקשרות עם אמן היא חוזה למתן עבודה אישית או שירות אישי שלא ניתן לכפות את אכיפתו, לפי סעיף 3(2) לחוק החוזים (תרופות בשל הפרת חוזה), התשל"א–1970[[3]](#footnote-4), אלא אם כן הוכח אחרת. |
|  |  | (ב) על אף האמור בסעיף קטן (א), בהתקשרות בלעדית עם אמן, יראו את החזקה לפי הסעיף הקטן האמור כבלתי ניתנת לסתירה. |
| הגבלת תקופת התקשרות עם אמן | 4. | (א) התקשרות עם אמן תהיה לתקופה שלא תעלה על שבע שנים מיום תחילת ההתקשרות; לעניין זה, יראו את תקופת ההתקשרות ככוללת תקופת הארכה שהוסכם עליה במסגרת ההתקשרות. |
|  |  | (ב) על אף האמור בסעיף קטן (א), תקופת ההתקשרות בחוזה היקף לא תעלה על חמש שנים מיום תחילת ההתקשרות; לעניין זה, יראו את תקופת ההתקשרות ככוללת תקופת הארכה שהוסכם עליה במסגרת ההתקשרות. |
|  |  | (ג) אין בהוראות סעיף זה כדי למנוע מצדדים להתקשרות לפי סעיפים קטנים (א) או (ב) מלהתקשר בחוזה חדש ביניהם, בתום תקופת ההתקשרות, והכל בכפוף להוראות חוק זה. |
| התקשרות עם אמן הנוגדת את תקנת הציבור | 5. | יראו התקשרות עם אמן כחוזה הנוגד את תקנת הציבור, אם מרבית ההצהרות וההתחייבויות במסגרתו מוטלות על צד אחד בלבד תוך ניצול מצוקה, חוסר ניסיון, חוסר שיקול דעת או חולשה שכלית או גופנית ניכרת של הצד השני להתקשרות, ואם מוענקים מכוח החוזה יתרונות ממוניים רק לאחד הצדדים באופן שהוא בבירור אינו מידתי ואינו סביר ביחס לשירותים הניתנים על ידו לפי החוזה. |

דברי הסבר

מדינת ישראל מכירה בחשיבותם ובתרומתם של אמנים להעשרה תרבותית, חברתית, כלכלית ופוליטית של ישראל. פעילות האמנים בתעשיית המוזיקה הישראלית היא עיקרית ומחוללת את שגשוגה וצמיחתה של תעשיית המוזיקה, אולם מטעמים של פערי כוחות, ידע וניסיון בין אמנים לבין גורמים האמונים על הפן העסקי של פעילותם, עולה הכרח לקבוע בחוק תנאים בסיסיים שיבטיחו את נאותות ההתקשרות המסחרית בתחום.

במהלך חמש עשרה השנים האחרונות, קטנו הכנסות חברות התקליטים הגדולות במידה ניכרת. הקהל אינו רוכש אלבומים, הפתרונות הדיגיטליים החלופיים הקיימים היום אינם רווחיים כמו קודמיהם, והפתרון אליו פנו רוב חברות התקליטים ורוב המנהלים הוא חלוקה אכזרית יותר של הרווחים בינם לבין האמנים. מכיוון שמעטים הגופים המשקיעים היום כסף במוזיקה, לאמן צעיר אין יכולת ממשית לבחור בין חברת תקליטים כזו או אחרת. בנוסף, אמן מתחיל, גם אם יצטייד בעורך דין, רק לעיתים נדירות יוכל להבין את החוזה עליו הוא חותם, הכולל, בין היתר, סעיפים הנוגעים להפקת אלבומים, הוצאה לאור, הופעות, תמלוגים, ניהול אישי ועסקי ויחסי ציבור, שאין לאמן ניסיון או הבנה בהם. בנוסף, חלק גדול מהאמנים המוחתמים היום על חוזים עם חברות התקליטים הם מתמודדים בתכניות ריאליטי, לרוב ילדים בני 16 ו-17, ונוצר מצב שבו מנהלים מנוסים וממולחים מחתימים אותם על חוזים, שלפיהם הם לא מחויבים לשלם להם או להשקיע בהם, ולעיתים אפילו לא מתחייבים להפקה של אלבום.

המצב המשפטי בישראל כיום הוא של חופש חוזים כמעט מוחלט, מה שמאפשר לחברות תקליטים, מנהלים ומוציאים לאור להחתים אמנים צעירים על חוזים דרקוניים, לתקופות ארוכות, כאשר רוב ההתחייבויות מוטלות על האמן בלבד בעוד שלחברת התקליטים, המנהלים והמפיקים יש חופש כמעט מוחלט לעשות כל פעולה או להימנע ממנה. זאת בדגש על כך שהאמנים על פי רוב הם חסרי ניסיון וידע במורכבות העצומה של שוק המוזיקה בישראל.

סעיף 3

התקשרות עם אמן בחוק זה מוגדרת כהתקשרות בחוזה בין אמן למנהל, מפיק, אמרגן או מוציא לאור. סעיף 3 להצעת החוק קובע חזקה שלפיה יראו התקשרות עם אמן כאמור כ"חוזה למתן שירות אישי", שלפי חוק החוזים (תרופות בשל הפרת חוזה), התשל"א–1970, לא ניתן לכפות את אכיפתו. לפיכך, אם אחד הצדדים להתקשרות ירצה לסיים אותה לפני תום התקופה המוגדרת בחוזה, בית המשפט יוכל לפסוק פיצויים מתאימים לצד שהחוזה נגדו הופר, ולא יוכל לכפות על הצדדים את אכיפת את החוזה.

סעיף 4

מוצע להגביל התקשרות עם אמן בעולם המוזיקה לתקופה שלא תעלה על שבע שנים מיום תחילת ההתקשרות, ובמקרה של חוזי היקף תוגבל התקופה האמורה לחמש שנים, והכל גם אם הייתה בחוזה זכות הארכה.

סעיף 5

חוק החוזים (חלק כללי), התשל"ג–1973, כולל הוראות שונות בהתקיימן ניתן לקבוע שחוזה הוא בטל, וביניהן חוזה שכריתתו, תכנו או מטרתו סותרים את תקנת הציבור. מוצע לקבוע שהתקשרות עם אמן בחוזה שבו מרבית ההתחייבויות, המעשיות והכלכליות, מוטלות רק על צד אחד להתקשרות, תוך ניצול מצוקתו, חוסר ניסיונו, חוסר שיקול דעתו או חולשתו השכלית או הגופנית, ייחשב לחוזה הסותר את תקנת הציבור.

הצעת חוק זהה הונחה על שולחן הכנסת התשע-עשרה על ידי חבר הכנסת דב חנין (פ/2389/19).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ז באדר ב' התשע"ד – 19.3.14

1. ס"ח התשמ"ד, עמ' 157. [↑](#footnote-ref-2)
2. ס"ח התשס"ח, עמ' 38. [↑](#footnote-ref-3)
3. ס"ח התשל"א, עמ' 16. [↑](#footnote-ref-4)